钦定古今图书集成/明伦汇编/宫闱典/第118卷 > 王源
## 钦定古今图书集成/明伦汇编/宫闱典/第118卷 > 王源

按《明外史王镇传》：“镇长子源，字宗本，后弟也。父卒，授
锦衣卫都指挥使。外戚例有赐田，源已获赐，又多侵
民业。十六年夏，为六科给事中王垣等所劾，言户部
郎中张祯叔等奉命按视静海县外戚所占田，及其
家奴怙势害民诸事，已皆得实。窃惟永乐、宣德间，许
畿辅八郡民尽力恳荒，永免其税，所以培国本，重王
畿，万世子孙当遵守也。”外戚王源赐田，初止二十七
顷，版册昭然。乃令其家奴别立四至，占夺民产至二
千二百二十顷有奇，可耕者三百六十六顷，中多贫
民成熟之地。朝廷因其请，乞并以赐之。及贫民赴告，
下御史刘乔覆按。乔徇情曲奏，致源无忌惮，家奴益
横。今祯叔等再按得实，乞自二十七顷之外悉还民，
并治乔欺罔罪。帝不悦，切责之。后诏禁外戚侵民产，
源乃悉以所占归旧主，人谓其能补过。十八年擢中
军都督同知。二十年封瑞安伯。弘治五年进侯。十六
年加太保。武宗登极，加太傅，屡增禄至七百石。源躬
长者行，不愧其父。以嘉靖三年卒。赠太师，谥荣靖。子
桥嗣伯爵，后以例革。